寄題絳守園池
作者：梅堯臣
朝代：宋

paragraphs: 老柏麝不食，古色侵青冥。
淺沼龍不入，秋水生浮萍。
屋屢圬堊幾太守，壁上彪蔚遺丹青。
黑石鎸辭澀如棘，今昔往來人不識。
酸睛欲抉無聲形，既不可問不可聽。
懸泉瀉竇晝未停，飛玉貯藍光入屏。
苞潭梁島甲癸丁，蔓刺交綴垂組綎。
蒼官屭槐朋在庭，風蟲日鳥聲嚶嚀。
卉葩木菓黏枝條，集臺脫熱昏痾醒。
樊文韓詩怪若是，徑取一二傳優伶。
仍寄河東薛太守，更與斟酌無閑扃。